Nädalavahetusel toimunud ja Arnold Rüütli 90. sünnipäevale pühendatud konverentsil jäi kõlama, et okupeeritud Eestis oli nomenklatuuril ja isegi kolhoosnikel päikeseline elu ning iseseisvuse oleme saavutanud tänu Eesti NSV ülemnõukogu presiidiumi esimehe ning hilisema vabariigi presidendi Arnold Rüütli sirgele seljale ja ülemnõukogule.
Tartus asuva Athena keskuse kaunis vabariigiaegses saalis said 20. augusti klubi korraldatud konverentsil kokku peamiselt hallipäised, kuid oma vanusest oluliselt noorematena välja nägevad ülikondades mehed. Konverentsi juhtisid kunagine EKP keskkomitee sekretär ärimees Indrek Toome ning NSVLi riigipanga Eesti kontori revidentülem ja omaaegse Tartu kommertspanga juhatuse esimees Ants Veetõusme.
President Kersti Kaljulaidi, peaminister Jüri Ratase ja Tartu linnapea Urmas Klaasi soojade tervitussõnade järel astus pulti kunagine ENSV ülemnõukogu liige ja teleajakirjanik Rein Järlik.